ઓસ્કર ભલે હવે બ્રિનલિટ્ઝમાં આવીને વસ્યો હોય, પરંતુ એ હતો તો હજુ પણ એમેલિયાના લોકો જેને ઓળખતા હતા એવો જ! એ જ મોજમજા અને જંગલી આદતો! એક દિવસ શિફ્ટના અંતે મેન્ડેલ અને ફેફરબર્ગ વરાળની પાઇપો ફિટ કરી-કરીને પોતે પણ ગરમ-ગરમ થઈ ગયા હતા, એટલે બંને છાનામાના વર્કશોપની છત પર આવેલી પાણીની ટાંકી પર ચડી ગયા. ચૂપચાપ સીડીઓ ચડીને બંને ટાંકી પાસે પહોંચ્યા. ઉપર પાણી હુંફાળું હતું, અને એક વખત ઉપર ચડી ગયા પછી નીચેથી કોઈ તેમને જોઈ શકે તેમ પણ ન હતું.પરંતુ ઉપર ચડી ગયા પછીનું દૃશ્ય જોઈને બંને વેલ્ડરો અચંબામાં પડી ગયા! પાણીની ટાંકીની અંદર પહોળા શરીરે નગ્નાવસ્થામાં ઓસ્કર તરતો હતો!